**Csongrád Város Polgármesterétől**

Száma: Fjl/929-1/2022.  **M**

Témafelelős: Forgó M.

# ELŐTERJESZTÉS

# Csongrád Városi Önkormányzat Képviselő testülete

**2022. november 24-i ülésére**

Tárgy: Az önkormányzati tulajdonú garázsok és üzlethelyiségek bérleti díjának módosítása

Tisztelt Képviselő testület!

Csongrád Városi Önkormányzat tulajdonát képezi 25 db garázs, melyeket az önkormányzat bérbeadás útján hasznosít. Ezen bérlemények után járó minimum bérleti díjak mértékét a lakások és helyiségek bérletéről és elidegenítéséről szóló 23/2015.(X.27.) önkormányzati rendelet 39. §-a alapján a képviselő testület határozattal állapítja meg.

Az önkormányzati gépkocsi tárolók jelenlegi bérleti díjai 2019. év végén kerültek megállapításra, a minimum bérleti díj mértéke jelenleg 11.000 Ft + ÁFA/hó.

A fentiek alapján – a díjak értékállósága megőrzésének biztosítása érdekében – javasolom 2023. január 1. napjától az önkormányzati tulajdonú garázsok bérleti díjának egységesen legkevesebb 14.000 Ft/hó + ÁFA összegre való emelését.

A garázsok bérleti díjának módosítása mellett javasolom az önkormányzat tulajdonában álló üzlet- és irodahelyiségek bérleti díjának rendezését. Az önkormányzatunk jelenleg 40 bérleménnyel rendelkezik, amelyek bérleti díja tág határok között mozog. Ennek oka egyes esetekben az árverésen licitálás útján kialakult magasabb bérleti díj, más esetben a képviselő testület által meghatározott alacsonyabb összeg. A jelenlegi legmagasabb bérleti díj összege nettó 3.375 Ft/m2/hó + ÁFA, és több olyan bérleménnyel rendelkezünk, ahol a bérleti díj összege mindössze 350 – 400 Ft/m2/hó + ÁFA, amelyeknek az emelése feltétlenül indokolt.

Tekintettel arra, hogy az ingatlanok elhelyezkedése, jellege, mérete, a benne folytatott tevékenység nagyon széles skálán mozog, az üzletek tekintetében nem reális az egységes díj alkalmazása. Az önkormányzat által megállapított átlagos bérleti díj mértéke jelenleg 1.000 Ft/m2/hó + ÁFA. Javasolom, hogy a Városgazdasági, Ügyrendi és Összeférhetetlenségi Bizottság a polgármester közreműködésével egyenként tekintse át valamennyi helyiség bérleti díját, és indokolt esetben – figyelembe véve a jelenlegi piaci bérleti díjakat, valamint a díjak értékállóságának biztosítását – állapítsa meg a 2023. január 1. napjától esedékes, megemelt bérleti díj összegét.

Kérem a képviselő testületet az előterjesztés megtárgyalására, és a határozati javaslat elfogadására.

**HATÁROZATI JAVASLAT**

Csongrád Városi Önkormányzat képviselő testülete megtárgyalta „Az önkormányzati tulajdonú garázsok és üzlethelyiségek bérleti díjának módosítása” tárgyú előterjesztést, és az alábbi döntést hozza:

1. A képviselő testület az önkormányzati tulajdonú garázsok bérleti díját 2023. január 1. napjától kezdődően egységesen legkevesebb 14.000 Ft/hó + ÁFA összegben állapítja meg.

2

1. A képviselő testület felkéri a Városgazdasági, Ügyrendi és Összeférhetetlenségi Bizottságot, hogy a polgármesterrel közösen tekintse át az üzlet- és irodahelyiségek jelenlegi bérleti díjait, és indokolt esetben – figyelembe véve a jelenlegi piaci bérleti díjakat, valamint a díjak értékállóságának biztosítását – állapítsa meg a 2023. évben érvényesítendő, megemelt bérleti díj összegét.

A képviselő testület felhatalmazza a polgármestert a díjmódosítások érvényesítésére, és az érintett bérlők értesítésére.

Felelős: Bedő Tamás polgármester

Határidő: azonnal

Csongrád, 2022. november 16.

Erről jegyzőkönyvi kivonaton értesítést kapnak:

1. Bedő Tamás polgármester
2. Fejlesztési és Üzemeltetési Iroda és általa
3. az érintett bérlők

 Bedő Tamás

 polgármester